Cerere de decizie preliminară introdusă de Helsingin hallinto-oikeus (Finlanda) la 6 iulie 2023 – Metsä Fibre Oy
(Cauza C-414/23, Metsä Fibre)
Limba de procedură: finlandeza
Instanța de trimitere
Helsingin hallinto-oikeus
Părțile din procedura principală
Reclamantă: Metsä Fibre Oy
Întrebările preliminare
1)    Dispozițiile articolelor 70 și 40 din Regulamentul nr. 389/20131, referitoare la termenele pentru anularea tranzacțiilor, precum și la caracterul definitiv și irevocabil al tranzacțiilor, sunt nevalide în raport cu dreptul de proprietate prevăzut la articolul 17 din Carta drepturilor fundamentale a Uniunii Europene și cu alte drepturi protejate de carta menționată, în măsura în care dispozițiile menționate împiedică restituirea certificatelor de emisii către Metsä Fibre Oy într-o situație în care restituirea excedentului de certificate de emisii la registrul Uniunii se întemeiază pe dispoziții care au fost declarate nevalide prin Hotărârea Schaefer Kalk2, iar societatea nu poate să folosească starea de conformitate pozitivă din contul de conformitate din cauza cantității scăzute actuale de emisii a instalației Äänekoski?
2)    În cazul unui răspuns negativ la prima întrebare: dispozițiile articolelor 70 și 40 din Regulamentul nr. 389/2019 se aplică într-o situație în care restituirea excedentului de certificate de emisii la registrul Uniunii se întemeia pe aplicarea unor dispoziții declarate nevalide prin Hotărârea Schaefer Kalk, iar nu pe o tranzacție inițiată în mod involuntar sau din eroare de titularul de cont sau de un administrator național care acționează în numele acestuia?
3)    În cazul unui răspuns negativ la prima întrebare și al unui răspuns afirmativ la a doua întrebare: există o altă modalitate prevăzută de dreptul Uniunii prin care, în ceea ce privește utilizarea certificatelor de emisii, Metsä Fibre Oy să fie pusă în poziția în care s-ar găsi dacă nu ar fi existat dispozițiile declarate nevalide prin Hotărârea Schaefer Kalk și dacă societatea menționată nu ar fi restituit așadar certificate în exces?
____________
1 Regulamentul (UE) nr. 389/2013 al Comisiei din 2 mai 2013 de creare a registrului Uniunii în conformitate cu Directiva 2003/87/CE a Parlamentului European și a Consiliului și cu Deciziile nr. 280/2004/CE și nr. 406/2009/CE ale Parlamentului European și ale Consiliului și de abrogare a Regulamentelor (UE) nr. 920/2010 și (UE) nr. 1193/2011 ale Comisiei Text cu relevanță pentru SEE (JO 2013, L 122, p. 1).
1 Hotărârea Curții din 19 ianuarie 2017 (C-460/15, Schaefer Kalk, EU:C:2017:29).